કેટલીક વખત તેના નામમાંના કોશી શબ્દની જગ્યાએ ‘કોસીટ’ શબ્દનો પ્રયોગ કરવામાં આવે છે. કાળો કોશી કે કાળો કોસીટ એ ચટકવર્ગ (પાસરી ફોર્મ્સ – Passeri Formes)ના દ્વયગ્રપુચ્છ કુળ (ડીક્રુરીડી – Diecruridae)નું પક્ષી છે. આ કુળમાં કાળિયા કોશીની સાથે તેના સબંધીઓ એવા ‘સફેદ પેટનો કોશી (White bellied Drongo-Dicrurus caerulescens)’, ‘રાખોડી કોશી (Indian Gray Drongo or Ashy Drongo Dicrurus leucophaeus )’ અને ‘ભીમરાજ કે ભૃંગરાજ (Greater Racket-tailed Drongo or Malabar Racket-tailed Drongo – Dicrurus paradiseus)’ તથા અન્ય પક્ષીઓ સમાવિષ્ટ છે. કાળો કોશી બુલબુલથી મોટું પક્ષી છે. તેના શરીરની લંબાઈ આશરે એકાદ ફૂટ(30 સેમી) જેટલી હોય છે. તેનો રંગ તેના નામ પ્રમાણે કાળો (Black) છે. તેની ચાંચ તેમજ પગ કાળા રંગનાં હોય છે, તેની આંખ લાલ (Red) રંગની હોય છે. જ્યારે બાકીના શરીર પર ચળકતો કાળો (Silky Black) રંગ હોય છે. કાળા કોશીને છ-એક ઇંચ લંબાઈની અનોખી અને સુંદર-છટાદાર પૂંછડી હોય છે. તેની આ પૂંછડી દ્વિશાખિત હોય છે, એટલે કે તેની પૂંછડી છેડેથી પરસ્પર વિરુદ્ધ દિશામાં બે બાજુ ફંટાય છે. કોશી પોતાની આ વિશિષ્ટ પ્રકારની પૂંછડીના લીધે અન્ય પક્ષીઓથી અલગ તરી આવે છે.